王易简
咏保母帖
黄閍断刻得者谁，双松下殉方壶螭。
其文记述保母李，云是大令之所为。
点画安知尚年少，笔不可制从儿时。
当其翰墨托久计，异哉岁月如前期。
为怜樵人巧收拾，岂无行道犹嗟咨。
残砖裹送平原家，阅古众帖奚独遗。
穷诹远引商是非，具眼落落多传疑。
尘埃尺纸拂陈迹，闻君好事卷赠之。
简编无端发汲冢，陵谷何年沈岘碑。
坐中赏识本易厌，世外隐伏劳旁窥。
骚人胜士一朝玩，孝子慈孙千古悲。
君不见钟侯书法亦大奇，下穿墟墓求其师。